ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1701/98

υποβολή: Nikitas Kaklamanis (UPE) προς την Επιτροπή

(29 Μαΐου 1998)

Θέμα: Απόπειρα δολοφονίας στην Άγκυρα του προέδρου της Ένωσης Ανθρωπίνων Δικαιωμάτων

Στις 12 Μαΐου 1998, ο πρόεδρος της " Ένωσης Ανθρωπίνων Δικαιωμάτων" της Τουρκίας κ. A. BIRDAL πυροβολήθηκε στο γραφείο του στην Άγκυρα και μεταφέρθηκε σε βαρύτατη κατάσταση σε νοσοκομείο της τουρκικής πρωτεύουσας. Ο κ. BIRDAL είναι από τους πιο συνεπείς αγωνιστές για τις δημοκρατικές ελευθερίες στη χώρα του και είχε κατ' επανάληψη ενοχλήσει το κατεστημένο της Τουρκίας με τις θέσεις του σχετικά με την κατάσταση των ανθρωπίνων δικαιωμάτων στη χώρα αυτή.

Θα επιθυμούσα να έχω την επίσημη θέση της Ευρωπαϊκής Επιτροπής για το θέμα αυτό, το οποίο αποδεικνύει περίτρανα ότι ο φόβος και η τρομοκρατία εξακολουθούν να βασιλεύουν στην Τουρκία, χώρα που επιθυμεί να ενταχθεί στην ΕΕ, την ίδια στιγμή που οι αγωνιστές των δημοκρατικών ελευθεριών κακοποιούνται βάναυσα και απειλούνται ακόμη και με την αφαίρεση της ζωής τους.

Απάντηση του κ. van den Broek εξ ονόματος της Επιτροπής

(19 Ιουνίου 1998)

Η Επιτροπή πληροφορήθηκε με κατάπληξη και θλίψη την απόπειρα της οποίας υπήρξε θύμα ο κ. Akin Birdal στις 12 Μαΐου 1998, και καταδικάζει αυτή την άνανδρη πράξη. Η Επιτροπή συμφωνεί πλήρως με τη σχετική δήλωση που έκανε, στις 13 Μαΐου 1998, η Προεδρία εξ ονόματος της Ευρωπαϊκής Κοινότητας.

Επειδή πρόκειται για το γενικό πλαίσιο των σχέσεων μεταξύ της Κοινότητας και της Τουρκίας, το Ευρωπαϊκό Συμβούλιο του Λουξεμβούργου, που έγινε το Δεκέμβριο του 1997, υπενθύμισε ότι η ενίσχυση των δεσμών της Τουρκίας με την Κοινότητα εξαρτάται επίσης από τη συνέχιση των πολιτικών μεταρρυθμίσεων για τις οποίες δεσμεύθηκε αυτό το κράτος, ιδίως κατά την ευθυγράμμιση των κανόνων και των πρακτικών όσον αφορά τα δικαιώματα του ανθρώπου με αυτούς που ισχύουν στην Κοινότητα - καθώς και από το σεβασμό των μειονοτήτων και την προστασία τους.

Η Επιτροπή θα εξακολουθήσει να γνωστοποιεί στους Τούρκους συνομιλητές της τις ανησυχίες της Ευρωπαϊκής Ένωσης σχετικά με αυτά τα θέματα.
ΓΡΑΠΤΗ ΕΡΩΤΗΣΗ E-1678/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στην Εσθονία

Η συνεργασία στον τομέα της εκπαίδευσης αποτελεί μια από τις σημαντικότερες, αφορώσες άμεσα τους πολίτες, μορφές συνεργασίας μεταξύ των κρατών μελών της Ένωσης και των υποψηφίων προς ένταξη σε αυτήν χωρών.

Ποιο είναι το συνολικό ύψος του ποσού που διατέθηκε στην Εσθονία στο πλαίσιο του προγράμματος Phare για την συνεργασία αυτή το 1997; Ποιο ποσοστό αντιπροσωπεύει το ποσόν αυτό από τους συνολικούς πόρους του προγράμματος Phare που διατέθηκαν στην εν λόγω χώρα κατά το έτος αυτό;
ΓΡΑΠΤΗ ΕΡΩΤΗΣΗ E-1693/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Πολιτική της Φινλανδίας στον τομέα των οινοπνευματωδών και Ευρωπαïκή Ένωση

Η Επιτροπή έχει επιπλήξει την φινλανδική κυβέρνηση για την πολιτική που ακολουθεί στον τομέα των οινοπνευματωδών εν σχέση με τον περιορισμό των εισαγωγών. Ως γνωστόν, στην Φινλανδία έχει εγκριθεί μεταβατική περίοδος, μέχρι τα τέλη του 2003, εντός της οποίας η χώρα οφείλει να εναρμονίσει τις σχετικές με τις εισαγόμενες ποσότητες οινοπνευματωδών διατάξεις της με τις αντίστοιχες γενικές διατάξεις της Ένωσης.

Με ποιον τρόπο προτίθεται να διασφαλίσει η Επιτροπή ότι η φινλανδική κυβέρνηση θα λάβει τα δέοντα μέτρα προκειμένου να εναρμονισθεί η πολιτική της χώρας στον τομέα των οινοπνευματωδών με την κοινή πολιτική που ακολουθεί η Ένωση στον ίδιο τομέα;

Πώς αντιμετωπίζει η Επιτροπή το γεγονός ότι η πολιτική για τα οινοπνευματώδη που ακολουθεί η φινλανδική κυβέρνηση δεν σέβεται τις βασικές αρχές της νομοθεσίας για τον ανταγωνισμό;

Απάντηση του κ. Monti εξ ονόματος της Επιτροπής

(14 Ιουλίου 1998)

Κατά το 1996, η Φινλανδία είχε εισάγει μονομερώς, για τους ταξιδιώτες που προέρχονται από τρίτες χώρες (ιδίως τις Βαλτικές χώρες και τη Ρωσία), περιορισμούς σχετικά με τις ποσότητες αλκοολούχων ποτών που μπορούν οι ταξιδιώτες αυτοί να φέρουν μαζί τους, όταν εισέρχονται σε αυτό το κράτος μέλος.

Όμως η κοινοτική νομοθεσία δεν επιτρέπει αυτούς τους περιορισμούς. Έτσι, η Επιτροπή συμμερίζεται τις σκέψεις του Αξιότιμου Μέλους του Κοινοβουλίου, ότι εφαρμόζοντας τα εθνικά αυτά μέτρα, η Φινλανδία δεν τηρεί το εφαρμοζόμενο κοινοτικό δίκαιο στα θέματα αυτά και ότι υπάρχουν άλλα μέσα για την καταπολέμηση των καταχρήσεων οι οποίες, σύμφωνα με τις φινλανδικές αρχές, έχουν επιπτώσεις στη δημόσια τάξη και στην προστασία της υγείας.

Κατά συνέπεια, με βάση τις αρμοδιότητες που της έχουν ανατεθεί σύμφωνα με το άρθρο 155 της συνθήκης ΕΚ, η Επιτροπή ξεκίνησε τη διαδικασία παράβασης σύμφωνα με το άρθρο 169 της Συνθήκης ΕΚ ώστε τη Φινλανδία να συμμορφωθεί με το κοινοτικό δίκαιο και να θέσει πέρας στην παραπάνω κατάσταση.

Όσον αφορά τους περιορισμούς σχετικά με τα αλκοολούχα ποτά που προέρχονται από τα άλλα κράτη μέλη και έχει χορηγηθεί μεταβατική περίοδος από το Συμβούλιο, στους οποίους αναφέρεται το Αξιότιμο Μέλος του Κοινοβουλίου, η Επιτροπή θα παρακολουθήσει στενά τη διαδικασία προσέγγισης η οποία πρόκειται να περατωθεί το 2003 και θα λάβει, ενδεχομένως, εκείνη τη στιγμή, τα μέτρα που επιβάλλονται.
ΓΡΑΠΤΗ ΕΡΩΤΗΣΗ E-1683/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στη Σλοβενία

Η συνεργασία στον τομέα της εκπαίδευσης αποτελεί μια από τις σημαντικότερες, αφορώσες άμεσα τους πολίτες, μορφές συνεργασίας μεταξύ των κρατών μελών της Ένωσης και των υποψηφίων προς ένταξη σε αυτήν χωρών.

Ποιο είναι το συνολικό ύψος του ποσού που διατέθηκε στην Σλοβενία στο πλαίσιο του προγράμματος Phare για την συνεργασία αυτή το 1997; Ποιο ποσοστό αντιπροσωπεύει το ποσόν αυτό από τους συνολικούς πόρους του προγράμματος Phare που διατέθηκαν στην εν λόγω χώρα κατά το έτος αυτό;
ΓΡΑΠΤΗ ΕΡΩΤΗΣΗ E-2072/98

υποβολή: Luigi Caligaris (ELDR) προς την Επιτροπή

(7 Ιουλίου 1998)

Θέμα: Ενσωμάτωση της Δυτικοευρωπαïκής Ένωσης στην Ευρωπαïκή Ένωση

Δεδομένου ότι η Ευρωπαϊκή Ένωση, όπως άλλωστε αναφέρεται και στη Συνθήκη του Άμστερνταμ, "ενισχύει, αντιστοίχως, στενότερες θεσμικές σχέσεις με τη ΔΕΕ με στόχο τη δυνατότητα ενσωμάτωσης της ΔΕΕ στην Ένωση, εφόσον το Ευρωπαϊκό Συμβούλιο το αποφασίσει", θα πρέπει να γίνουν οι προσήκουσες ενέργειες ώστε να υπάρξει η κατάλληλη για το ενδεχόμενο αυτό προετοιμασία. Υπό το πρίσμα αυτό, καλό θα ήταν οι σχετικές ενέργειες να μην περιορισθούν στην παγιωμένη πρακτική της σύστασης ειδικών αντιπροσωπειών από τα δύο εμπλεκόμενα μέρη, αλλά να προχωρήσουν περαιτέρω στη δημιουργία ενός πλαισίου εντός του οποίου να εξετάζονται σε βάθος και με συνέπεια τα θέματα αμοιβαίου ενδιαφέροντος που συνδέονται με το ζήτημα της ενσωμάτωσης της ΔΕΕ στην Ευρωπαϊκή Ένωση. Για τον σκοπό αυτό κρίνεται σκόπιμο να αποκτήσει η ΕΕ ένα ίδρυμα για την εξέταση των σχετικών ζητημάτων ανάλογο με αυτό που λειτουργεί ήδη στο πλαίσιο της ΔΕΕ, όχι μόνο για την εξυπηρέτηση του ως άνω στόχου αλλά και για την παροχή θεωρητικής υποστήριξης στις δραστηριότητες των κοινοτικών οργάνων στο δύσκολο πεδίο της κοινής εξωτερικής πολιτικής και πολιτικής ασφάλειας. Σε περίπτωση που η ενσωμάτωση της Δυτικοευρωπαϊκής Ένωσης στην Ευρωπαϊκή Ένωση καταστεί πραγματικότητα, τα δύο ιδρύματα θα μπορούσαν να συμπτυχθούν σε ένα.

Θα μπορούσε η Επιτροπή να παράσχει τη γνώμη της επί του ανωτέρω θέματος;

Απάντηση του κ. van den Broek εξ ονόματος της Επιτροπής

(28 Ιουλίου 1998)

Η Επιτροπή υποστήριζε πάντοτε την ενσωμάτωση της Δυτικοευρωπαϊκής Ένωσης (ΔΕΕ) στην Ευρωπαϊκή Ένωση.

Υπό το πρίσμα των διατάξεων της συνθήκης του Άμστερνταμ, η Επιτροπή συμμερίζεται τη γνώμη του αξιότιμου μέλους του Κοινοβουλίου σύμφωνα με την οποία κρίνεται σκόπιμο να δημιουργηθεί στο εξής ευνοϊκό πλαίσιο για την εξέταση των προβλημάτων που συνδέονται με την ενδεχόμενη ενσωμάτωση της ΔΕΕ στην Ένωση.

Ενόψει αυτής της προοπτικής, η Επιτροπή συνέστησε ομάδα προβληματισμού και ανάλυσης των θεμάτων που συνδέονται με την ασφάλεια. Συνεργάζεται στενά με το Ίδρυμα Μελετών της ΔΕΕ σε θέματα ασφάλειας. Τα πλεονεκτήματα της στενής αυτής συνεργασίας, ενόψει της ενδεχόμενης ενσωμάτωσης της ΔΕΕ στην Ένωση, αναγνωρίζονται από τους δύο οργανισμούς. Η δημιουργία, επομένως, στο πλαίσιο της Ένωσης, ιδρύματος ανάλογου με εκείνου της ΔΕΕ δεν αποτελεί επί του παρόντος προτεραιότητα.
ΓΡΑΠΤΗ ΕΡΩΤΗΣΗ E-1696/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Θιβέτ και δικαιώματα του ανθρώπου

Η προσοχή του κοινού έχει στραφεί, για άλλη μια φορά, στο Θιβέτ λόγω των συνεχιζομένων στη χώρα παραβιάσεων των δικαιωμάτων του ανθρώπου. Δεδομένης της σημασίας της Κίνας ως εμπορικού εταίρου για τις χώρες της Δύσης, κοινή είναι η πεποίθηση ότι, όσον τουλάχιστον αφορά το Θιβέτ, το θέμα των δικαιωμάτων του ανθρώπου εκεί έχει τεθεί στο περιθώριο για λόγους οικονομικού συμφέροντος.

Πώς παρακολουθεί η Επιτροπή την κατάσταση των δικαιωμάτων του ανθρώπου στο Θιβέτ; Ποια μέτρα προτίθεται να λάβει η Επιτροπή για την προώθηση μιας ειρηνικής λύσης μεταξύ Θιβέτ και Κίνας μέσω της σύναψης συμφωνίας βάση της οποίας, αφενός, το Θιβέτ θα αναγνωριζόταν ως αυτόνομη περιοχή και, αφετέρου, θα καθίστατο δυνατή η επιστροφή στην πατρίδα της κυβέρνησης της εν λόγω χώρας;

Απάντηση του Sir Leon Brittan εξ ονόματος της Επιτροπής

(24 Ιουνίου 1998)

Η Ένωση αποδίδει ύψιστη σημασία στην κατάσταση των δικαιωμάτων του ανθρώπου στο Θιβέτ και περιέλαβε συστηματικά το θέμα αυτό στην ημερήσια διάταξη του διμερούς διαλόγου μεταξύ της Ένωσης και της Κίνας σχετικά με τα δικαιώματα του ανθρώπου. Σε ορισμένες περιπτώσεις, οι αντιπροσωπείες της Ένωσης αποτελούμενες από διπλωμάτες στο Πεκίνο επισκέφθηκαν το Θιβέτ στο πλαίσιο του προαναφερόμενου διαλόγου. Κατά τις επαφές της με τις κινέζικες αρχές, η Ένωση ετάχθη συστηματικά υπέρ της εξεύρεσης ειρηνικής λύσης στα εκκρεμή προβλήματα και έκανε συνεπώς έκκληση για την αρχή άμεσου διαλόγου μεταξύ των κινεζικών αρχών και των αντιπροσώπων του λαού του Θιβέτ, περιλαμβανομένου του Νταλάϊ Λάμα.
ΓΡΑΠΤΗ ΕΡΩΤΗΣΗ E-1372/98

υποβολή: Mihail Papayannakis (GUE/NGL) προς την Επιτροπή

(7 Μαΐου 1998)

Θέμα: Συνδικαλιστικές οργανώσεις και ιχθυοκαλλιέργειες

Η ανάπτυξη των ιχθυοκαλλιεργειών στην Ελλάδα είναι θεαματική. Ιδιαίτερα στη Δυτική Ελλάδα οι εκεί επιχειρήσεις απασχολούν πάνω από 1000 εργαζόμενους. Μετά από προσπάθειες των συνδικαλιστικών οργανώσεων, ιδιαίτερα του Εργατικού Κέντρου Μεσολογγίου, ιδρύθηκε και συνδικάτο που φιλοδοξεί να οργανώσει αυτούς τους εργαζομένους από το Μεσολόγγι ως την Ηγουμενίτσα. Ωστόσο λαμβάνω συνεχώς διαμαρτυρίες των συνδικαλιστικών οργανώσεων που καταγγέλλουν πρακτικές της εργοδοσίας που αποσκοπούν να πιέσουν τους εργαζομένους ώστε να αποσύρουν τις υπογραφές τους από το ιδρυτικό κείμενο του νέου συνδικάτου ή να μην μετάσχουν σε αυτό. Ορισμένες από αυτές τις περιπτώσεις διεπίστωσα και προσωπικά σε επί τόπου επίσκεψή μου.

Ερωτάται η Επιτροπή αν τέτοιες πρακτικές είναι συμβατές με τις βασικές αρχές της κοινοτικής πολιτικής, τον Κοινωνικό Χάρτη και τις λοιπές διατάξεις των Συνθηκών, και αν θεωρεί σκόπιμο να ζητήσει από τις ελληνικές αρχές να επιβάλουν το σεβασμό τους και στη συγκεκριμένη περίπτωση;

Απάντηση του κ. Flynn εξ ονόματος της Επιτροπής

(22 Ιουνίου 1998)

Δεν υπάρχει κοινοτική νομοθεσία σχετικά με το δικαίωμα του συνεταιρίζεσθαι. Στην πραγματικότητα το άρθρο 2 (4) της συμφωνίας για την κοινωνική πολιτική που πρόκειται να ενσωματωθεί στο άρθρο 137 της συνθήκης ΕΚ ορίζει σαφώς ότι οι διατάξεις του άρθρου δεν ισχύουν μεταξύ άλλων και για το δικαίωμα του συνεταιρίζεσθαι.
ΓΡΑΠΤΗ ΕΡΩΤΗΣΗ E-1679/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στη Λιθουανία

Η συνεργασία στον τομέα της εκπαίδευσης αποτελεί μια από τις σημαντικότερες, αφορώσες άμεσα τους πολίτες, μορφές συνεργασίας μεταξύ των κρατών μελών της Ένωσης και των υποψηφίων προς ένταξη σε αυτήν χωρών.

Ποιο είναι το συνολικό ύψος του ποσού που διατέθηκε στη Λιθουανία στο πλαίσιο του προγράμματος Phare για την συνεργασία αυτή το 1997; Ποιο ποσοστό αντιπροσωπεύει το ποσόν αυτό από τους συνολικούς πόρους του προγράμματος Phare που διατέθηκαν στην εν λόγω χώρα κατά το έτος αυτό;
ΓΡΑΠΤΗ ΕΡΩΤΗΣΗ P-1526/98

υποβολή: Alexandros Alavanos (GUE/NGL) προς την Επιτροπή

(11 Μαΐου 1998)

Θέμα: Συμφωνία Τελωνειακής Βοήθειας της Ευρωπαïκής Ένωσης προς την Αλβανία

Ο Επίτροπος Μάριο Μόντι επισκέφθηκε στις 12 Μαρτίου την Αλβανία και υπέγραψε τη Συμφωνία Τελωνειακής Βοήθειας της Ευρωπαϊκής Ένωσης προς την Αλβανία. Με βάση τη Συμφωνία αυτή η Ευρωπαϊκή Ένωση χρηματοδοτεί με 225.000 Ecu την Guardia di Finanza (ιταλική τελωνειακή και φορολογική αστυνομία) για να διαθέσει δύο λιμενικά της σκάφη, ώστε, σε συνεργασία με τις Αλβανικές τελωνειακές αρχές, να ελέγχουν τα εμπορικά πλοία και να εξουδετερώσουν το λαθρεμπόριο.

Δεν γνωρίζει η Επιτροπή ότι η ελληνική νήσος Κέρκυρα έχει γίνει στόχος επιθέσεων της αλβανικής μαφίας και ότι μέσω των ελληνοαλβανικών συνόρων διακινούνται μεγάλες ποσότητες ναρκωτικών; Γιατί δεν υπήρξαν αντίστοιχες χρηματοδοτήσεις για την ενίσχυση των ελληνικών λιμενικών, τελωνειακών και αστυνομικών αρχών;

Απάντηση του κ. Monti εξ ονόματος της Επιτροπής

(2 Ιουλίου 1998)

Η Επιτροπή, απαντώντας σε αίτημα της αλβανικής πλευράς για την επίλυση των σημαντικών προβλημάτων που συνδέονται με το λαθρεμπόριο, ανέλαβε βραχυπρόθεσμη δέσμευση χρηματοδοτώντας, εν μέρει, τη διάθεση υπαλλήλων της ιταλικής τελωνειακής και φορολογικής αστυνομίας (Guardia di Finanza) για την υποβοήθηση των αλβανικών αντίστοιχων υπηρεσιών βάσει συμφωνίας μεταξύ της Αλβανίας και της Ιταλίας για την ανάπτυξη δυνάμεων και τη διάθεση λιμενικών σκαφών στον τελωνειακό τομέα. Η δράση αυτή εμπίπτει στο πλαίσιο της βοήθειας που παρέχει η Κοινότητα στην Αλβανία και καλύπτεται από το μνημόνιο συμφωνίας για την τελωνειακή βοήθεια προς την Αλβανία, το οποίο υπεγράφη από την Επιτροπή και την Αλβανία.

Η Επιτροπή γνωρίζει τα ευρύτερα προβλήματα που συνδέονται με το λαθρεμπόριο στην περιοχή της Αλβανίας αλλά δεν έχει εξετάσει το ενδεχόμενο παροχής παρεμφερούς βοήθειας στις ελληνικές αρχές δεδομένου ότι δεν έλαβε συγκεκριμένη αίτηση από την ελληνική πλευρά. Ωστόσο, η Επιτροπή έχει χρηματοδοτήσει σειρά δράσεων και έχει συνεργασθεί επισταμένως με την ελληνική διοίκηση όσον αφορά το σύστημα συλλογής πληροφοριών προ των αφίξεων για τη μετάδοση πληροφοριών με στόχο την καταπολέμηση του λαθρεμπορίου που διενεργείται μέσω εμπορικών πλοίων που φθάνουν στην Αλβανία.
ΓΡΑΠΤΗ ΕΡΩΤΗΣΗ E-1429/98

υποβολή: Daniela Raschhofer (NI) προς την Επιτροπή

(11 Μαΐου 1998)

Θέμα: Υποκλοπές στο Internet

Όπως πληροφορούμεθα από την Επιτροπή Δικαιωμάτων των Πολιτών του Ευρωπαϊκού Κοινοβουλίου οι αμερικανικές μυστικές υπηρεσίες παρακολουθούν τακτικά στην Ευρώπη όλα τα e-mail, τις τηλεφωνικές συνδιαλέξεις και τα φαξ. Σύμφωνα με την έκθεση της επιτροπής, "οι συλλεγόμενες πληροφορίες μεταβιβάζονται μέσω δορυφόρου στο Fort Meade του Maryland (δηλαδή, στην Κεντρική Υπηρεσία Αντικατασκοπείας)". Εξάλλου, από δημοσίευμα του γερμανικού τηλεοπτικού οργανισμού ARD παρακολουθούνται επίσης συνεχώς από τις μυστικές υπηρεσίες των ΗΠΑ (NSA) και τα τηλεπικοινωνιακά δίκτυα της Ευρωπαϊκής Ένωσης.

1. Είναι εις γνώσιν της Επιτροπής ότι η ΝSA έχει αποκτήσει πρόσβαση στο δίκτυο δεδομένων της ΕΕ και συνεπώς σε απόρρητες πληροφορίες που αφορούν τις διαπραγματεύσεις της ΓΣΔΕ (GATT);

2. Εάν ναι, ποια είναι τα τεχνικά μέτρα που ελήφθησαν και ποιες οι ενέργειες που έγιναν, προκειμένου να απαγορευθεί η πρόσβαση σε απόρρητα δεδομένα;

3. Γνωρίζει μήπως η Επιτροπή σε ποιες άλλες σειρές ή ποια άλλα δίκτυα δεδομένων έχουν αποκτήσει πρόσβαση οι μυστικές υπηρεσίες των ΗΠΑ;

4. Διαθέτει η Επιτροπή πληροφορίες για το εάν από τέτοιες υποκλοπές των αμερικανικών μυστικών υπηρεσιών θίγεται έμμεσα ή άμεσα το Ευρωπαϊκό Κοινοβούλιο;

Απάντηση του κ. Santer εξ ονόματος της Επιτροπής

(25 Ιουνίου 1998)

1. Εκτός από τους ισχυρισμούς του τύπου η Επιτροπή δεν διαθέτει στοιχεία για αυτές τις κατηγορίες.

2. Η Επιτροπή εντούτοις επαγρυπνεί για την προάσπιση των κοινοτικών συμφερόντων και συνεχίζει να καταβάλλει προσπάθειες για τη βελτίωση της ασφάλειας των δικτύων δεδομένων της, ιδιαίτερα όσον αφορά τις επικοινωνίες με ηλεκτρονικό ταχυδρομείο. Η Επιτροπή καταδικάζει κάθε προσπάθεια παραβίασης του απόρρητου των πληροφοριών που έχουν στη διάθεση τους ή διαβιβάζουν τα κοινοτικά όργανα.

3.-4. Το Αξιότιμο Μέλος του Κοινοβουλίου παραπέμπεται στην παραπάνω απάντηση.
ΓΡΑΠΤΗ ΕΡΩΤΗΣΗ E-1680/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στη Λετονία

Η συνεργασία στον τομέα της εκπαίδευσης αποτελεί μια από τις σημαντικότερες, αφορώσες άμεσα τους πολίτες, μορφές συνεργασίας μεταξύ των κρατών μελών της Ένωσης και των υποψηφίων προς ένταξη σε αυτήν χωρών.

Ποιο είναι το συνολικό ύψος του ποσού που διατέθηκε στη Λετονία στο πλαίσιο του προγράμματος Phare για την συνεργασία αυτή το 1997; Ποιο ποσοστό αντιπροσωπεύει το ποσόν αυτό από τους συνολικούς πόρους του προγράμματος Phare που διατέθηκαν στην εν λόγω χώρα κατά το έτος αυτό;
ΓΡΑΠΤΗ ΕΡΩΤΗΣΗ E-1240/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(29 Απριλίου 1998)

Θέμα: Αδικήματα εις βάρος των παιδιών

Εκτιμώντας ότι όλα τα παιδιά είναι ιδιαίτερα ευάλωτα και είναι πολύ περιορισμένη η ικανότητά τους να αντισταθούν σε όλες τις μορφές βίας, εκτιμώντας ότι οποτεδήποτε βλάπτεται μια ζωή, βλάπεται εσκεμμένα και η ανθρώπινη αξιοπρέπεια, εκτιμώντας ότι ο μισός πληθυσμός της γης είναι παιδιά,

Θα μπορούσε η Επιτροπή να μεριμνήσει ώστε:

1. Να μην θεωρούνται πλέον τα παιδιά κοινωνική μειονότητα, αλλά να τυγχάνουν και αυτά πραγματικής ποινικής προστασίας, έστω κι αν η παιδική ηλικία είναι παροδική κατάσταση;

2. Να είναι δε η εν λόγω ποινική προστασία οικουμενική και να μπορεί να εφαρμόζεται σε όλα τα παιδιά άσχετα από την ιθαγένειά τους;

Απάντηση της κας Gradin εξ ονόματος της Επιτροπής

(19 Ιουνίου 1998)

Η Επιτροπή συμμερίζεται την άποψη των Αξιότιμων Μελών του Κοινοβουλίου ότι τα δικαιώματα των παιδιών όπως διακηρύσσονται στην Συμφωνία για τα δικαιώματα των παιδιών του 1989 πρέπει να τηρούνται και να διασφαλίζονται παντού και πάντοτε. Τα παιδιά πρέπει να τυγχάνουν αποτελεσματικής προστασίας βάσει του ποινικού δικαίου όλων των χωρών ανεξάρτητα από την εθνικότητά τους.

Η Επιτροπή επιστά την προσοχή των Αξιότιμων Μελών του Κοινοβουλίου στην Κοινή Δράση που εξέδωσε το Συμβούλιο Δικαιοσύνης και Εσωτερικών Υποθέσεων στις 24 Φεβρουαρίου 1997 για την καταπολέμηση της εμπορίας ανθρώπων και την σεξουαλική εκμετάλλευση των παιδιών. Αυτή η Κοινή Δράση ζητά από τα κράτη μέλη να κατατάξουν όλες τις μορφές σεξουαλικής εκμετάλλευσης των παιδιών ως ποινικά αδικήματα και να επιβάλουν τις κατάλληλες ποινές.

Επιπλέον, η Επιτροπή υπέβαλε πρόσφατα ανακοίνωση για την καταπολέμηση της βίας κατά των γυναικών και των παιδιών. Η ανακοίνωση αυτή περιλαμβάνει πρόταση για πολυετές πρόγραμμα δράσης για τη στήριξη σχεδίων μη κυβερνητικών οργανισμών στον τομέα αυτόν. Όσον αφορά την εκπαίδευση, το 1997 τέθηκε σε εφαρμογή πρωτοβουλία που αφορά τη "βία στα σχολεία". Με την πρωτοβουλία αυτή η Επιτροπή ενισχύει τη συνεργασία όσον αφορά τα μέτρα για την αντιμετώπιση της βίαιης συμπεριφοράς στο εκπαιδευτικό περιβάλλον μέσω σχολικών προγραμμάτων πρόληψης ή παρέμβασης. Δίνεται ιδιαίτερη προσοχή στις ανάγκες των παιδιών που θίγονται από τα φαινόμενα αυτά, συμπεριλαμβανομένων των αναγκών των θυμάτων. Η πρωτοβουλία αυτή δίνει επίσης έμφαση, όποτε είναι δυνατό, σε γενικότερη προσέγγιση όσον αφορά τον τομέα του σχολείου, ενεργοποιώντας όλους όσους ασχολούνται με την εκπαίδευση εντός και εκτός σχολείου. Περισσότερα για τις πληροφορίες αυτές μπορεί να λάβει κανείς στο Internet στην ακόλουθη διεύθυνση: http://europa.eu/int/en/comm/dg22/violence/.
ΓΡΑΠΤΗ ΕΡΩΤΗΣΗ E-1420/98

υποβολή: José Barros Moura (PSE) προς την Επιτροπή

(11 Μαΐου 1998)

Θέμα: Οδηγός Κοινοτικών Χρηματοδοτήσεων - 1997

Δύναται η Επιτροπή να εξηγήσει και να αιτιολογήσει πειστικά πώς συμβαίνει ένας Οδηγός με τέτοιο σκοπό να μην περιλαμβάνει ούτε μια γραμμή σχετικά με τα δικαιώματα του ανθρώπου και, κυρίως, σχετικά με την Ευρωπαϊκή Πρωτοβουλία για την Δημοκρατία και την Προστασία των Δικαιωμάτων του Ανθρώπου, παρόλον ότι ολόκληρο το τέταρτο μέρος του αφιερώνεται στο θέμα Η Ευρώπη και ο Κόσμος; Και ούτε καν μια απλή αναφορά ή παραπομπή σε άλλο δημοσίευμα;

Απάντηση του κ. Santer εξ ονόματος της Επιτροπής

(22 Ιουνίου 1998)

Η Επιτροπή ευχαριστεί το Αξιότιμο Μέλος του Κοινοβουλίου για το ενδιαφέρον που επιδεικνύει για τη δημοσίευση "Ενισχύσεις και δάνεια" της Κοινότητας. Ο οδηγός επεξηγεί την πρόσβαση στην κοινοτική χρηματοδότηση στο πλαίσιο διαφόρων πολιτικών. Τα δικαιώματα του ανθρώπου, καθώς και άλλες πολιτικές, δεν έχουν υπαχθεί σε χωριστό κεφάλαιο. Ωστόσο, αναφέρονται κάθε φορά που αποτελούν κριτήριο επιλεξιμότητας (σσ. 148, 149, 153, 168, 169). Η Επιτροπή συμφωνεί με τη γνώμη του Αξιότιμου Μέλους του Κοινοβουλίου ως προς την ανάγκη βελτίωσης της προβολής της πολιτικής αυτής κατά την επόμενη ενημέρωση του οδηγού.

Ωστόσο, η Επιτροπή ενημερώνει το Αξιότιμο Μέλος του Κοινοβουλίου ότι η "Συλλογή μετά σχολίων σχετικά με τους διαθέσιμους κοινοτικούς πόρους για τη χρηματοδότηση των δράσεων των μη κυβερνητικών οργανώσεων (ΜΚΟ) και άλλων κυβερνητικών ή/και αποκεντρωμένων οργανώσεων της κοινωνίας των πολιτών, στον τομέα της συνεργασίας για την ανάπτυξη και της ανθρωπιστικής ενίσχυσης" περιλαμβάνει ένα ειδικό τμήμα για τις δυνατότητες χορήγησης κοινοτικών πιστώσεων στον τομέα της προστασίας των δικαιωμάτων του ανθρώπου και της εκδημοκράτισης.
ΓΡΑΠΤΗ ΕΡΩΤΗΣΗ E-1071/98

υποβολή: Iñigo Méndez de Vigo (PPE) προς την Επιτροπή

(6 Απριλίου 1998)

Θέμα: Σύσταση επιτροπής για τα σπανίως χρησιμοποιούμενα φάρμακα

Ένα σημαντικό θέμα στον τομέα της υγείας είναι η σπάνια εμφάνιση ορισμένων ασθενειών.

Κατά συνέπεια, δεν νομίζει η Επιτροπή ότι θα ήταν σκόπιμη η σύσταση μιας ανεξάρτητης επιτροπής για τα σπανίως χρησιμοποιούμενα φάρμακα;

Απάντηση του κ. Bangemann εξ ονόματος της Επιτροπής

(11 Ιουνίου 1998)

Η Επιτροπή πρόκειται συντόμως να υποβάλει στο Κοινοβούλιο και το Συμβούλιο πρόταση κανονισμού σχετικά με τα φάρμακα περιορισμένης ζήτησης ("ορφανά"). Η πρόταση αυτή θα μπορούσε να προβλέπει την συγκρότηση επιτροπής για τα φάρμακα περιορισμένης ζήτησης, της οποίας το καθήκον θα είναι να εξετάζει τις αιτήσεις για τον χαρακτηρισμό φαρμάκων ως φάρμακα περιορισμένης ζήτησης και να συμβουλεύει την Επιτροπή σχετικά με την καθιέρωση και την ανάπτυξη πολιτικής της Κοινότητας στο θέμα αυτό.
ΓΡΑΠΤΗ ΕΡΩΤΗΣΗ E-1189/98

υποβολή: John Cushnahan (PPE) προς την Επιτροπή

(29 Απριλίου 1998)

Θέμα: Εξέλιξη προσωπικού

Πόσοι από το προσωπικό όλων των κατηγοριών της ΓΔ XVII έχουν την ίδια εθνικότητα με αυτή του Επιτρόπου, υπεύθυνου για αυτή τη Γενικη Διεύθυνση; Πώς συγκρίνεται αυτό με το πλήθος των υπαλλήλων που έχουν την ίδια εθνικότητα με τον Επίτροπο στην Επιτροπή ως σύνολο;

Πόσοι από το προσωπικό με την ίδια εθνικότητα με αυτή του Επιτρόπου έχουν προσσληφθεί στη ΓΔ XVII από τις αρχές του 1995, και πώς συγκρίνεται αυτό με το συνολικό επίπεδο πρόσληψης του προσωπικού που έχει την ίδια εθνικότητα με αυτή του Επιτρόπου από το 1995;

Απάντηση του κ. Παπουτσή εξ ονόματος της Επιτροπής

(3 Ιουλίου 1998)

Την 1 Ιανουαρίου 1998, ο αριθμός του προσωπικού της Γενικής Διεύθυνσης Ενέργειας της υπηκοότητας που αναφέρει το Αξιότιμο Μέλος του Κοινοβουλίου στη γραπτή του ερώτηση είχε ως εξής:

Κατηγορία A 24 από τις 191 καλυμμένες θέσεις;

Κατηγορία B 10 από τις 183 καλυμμένες θέσεις;

Κατηγορία Γ 7 από τις 133 καλυμμένες θέσεις;

Σύνολο 41 από τις 507 καλυμμένες θέσεις;

Επί του συνόλου του προσωπικού της Επιτροπής η κατάσταση όσον αφορά τη συγκεκριμένη υπηκοότητα έχει ως εξής:

Κατηγορία A 341 από τις 6007 καλυμμένες θέσεις;

Κατηγορία B 131 από τις 3564 καλυμμένες θέσεις;

Κατηγορία Γ 200 από τις 5642 καλυμμένες θέσεις;

Κατηγορία Δ 32 από τις 842 καλυμμένες θέσεις;

Κατηγορία LA 145 από τις 1889 καλυμμένες θέσεις;

Σύνολο 849 από τις 17961 καλυμμένες θέσεις;

Από τις αρχές του 1995, η Γενική διεύθυνση ενέργειας προσέλαβε 9 μονίμους και άλλους υπαλλήλους της συγκεκριμένης υπηκοότητας (6 A, 1 B, 2 Γ).

Από το 1995, συνολικά στην Επιτροπή, έχουν προσληφθεί 138 υπάλληλοι κάθε κατηγορίας της συγκεκριμένης υπηκοότητας (57 A, 23 B 23 Γ 3 Δ, 32 LA).